|  |  |  |  |
| --- | --- | --- | --- |
| Πληροφορίες | Τηλέφωνο | Ημερομηνία | Α/Π |
| Π.ΤΣΑΚΙΡΙΔΗΣ | 210 6073237 | 29/10/2023 |  |

**ΠΡΟΚΗΡΥΞΗ**

**Για την πλήρωση οργανικής θέσης Διευθυντή Οικονομικών Λειτουργιών με σύμβαση εργασίας ορισμένου χρόνου**

**Η Εταιρεία ΤΑΧΥΜΕΤΑΦΟΡΕΣ ΕΛΤΑ ΑΝΩΝΥΜΟΣ ΕΤΑΙΡΕΙΑ**

**(ΕΛΤΑ Courier)**

Έχοντας υπόψη:

1. Τις διατάξεις του άρθρου 32 του Ν.4972/2022 (ΦΕΚ 181/23-09-2022).
2. Τις διατάξεις των άρθρων 10, 11, 15 και 17 του Κανονισμού Εσωτερικής Οργάνωσης & Λειτουργίας.
3. Την υπ’ αριθμ. 2818/ 12.10.2023 Απόφ. του Διοικητικού Συμβουλίου της Εταιρείας κατά την 698/12.10.2023 (θέμα 1o) συνεδρίασή του.

**Προκηρύσσει την πλήρωση οργανικής θέσης Διευθυντή Οικονομικών Λειτουργιών, με σύμβαση εργασίας ορισμένου χρόνου διάρκειας τριών (3) ετών**

**Τα κριτήρια αξιολόγησης και πρόσληψης του Διευθυντή Οικονομικών Λειτουργιών, είναι τα ακόλουθα:**

1. Να είναι κάτοχοι Πτυχίου ΑΕΙ Οικονομικής ή Λογιστικής ή Χρηματοοικονομικής κατεύθυνσης (πανεπιστημιακού ή τεχνολογικού τομέα) της ημεδαπής ή αρμοδίως αναγνωρισμένο πτυχίο της αλλοδαπής.

**2)** Να διαθέτουν Εμπειρία/Δεξιότητες:

* Τουλάχιστον πέντε (5ετή) εμπειρία σε θέση διοίκησης και διεύθυνσης λογιστηρίου.
* Άριστη γνώση του MS Office και λογισμικών χρηματοοικονομικής διαχείρισης, με προτίμηση στο ERP της Entersoft.
* Γνώσεις Διεθνών Λογιστικών Προτύπων (ΙFRS).
* Πολύ καλή γνώση φορολογικής νομοθεσίας και λογιστικών θεμάτων
* Επιθυμητή η κατοχή Επαγγελματικής Ταυτότητας Λογιστή Φοροτεχνικού Α΄ Τάξης.
* Πολύ καλή Γνώση Ελληνικής και Αγγλικής Γλώσσας
* Δεξιότητες ηγεσίας και διαχείρισης ομάδας.
* Δυνατότητα καλής συνεργασίας και γραπτής και προφορικής επικοινωνίας.
* Επιθυμητή η εμπειρία σε διαχείριση προμηθειών
* Επιθυμητή εμπειρία σε Reporting, Controlling
* Οργάνωση χρόνου για τη βέλτιστη παράλληλη διαχείριση πολλαπλών αντικειμένων.
* Κριτικό πνεύμα, αντικειμενικότητα, ακεραιότητα, εχεμύθεια, μεθοδικότητα, υπευθυνότητα.
* Αναλυτικές, οργανωτικές ικανότητες και τήρηση χρονοδιαγραμμάτων.
* Ικανότητα εργασίας, κάτω από συνθήκες πίεσης.
* Πρωτοβουλία και ανεπτυγμένο αίσθημα Ευθύνης.

**Η μοριοδότηση των κριτηρίων αξιολόγησης και πρόσληψης, έχει ως ακολούθως:**

|  |  |
| --- | --- |
| **ΑΚΑΔΗΜΑΪΚΕΣ ΓΝΩΣΕΙΣ** | **ΣΥΝΤΕΛΕΣΤΗΣ ΒΑΡΥΤΗΤΑΣ 25%** |
|  | **ΥΠΟΛΟΓΙΣΜΟΣ (σε μόρια)** |
| Πτυχίο ΑΕΙ (πανεπιστημιακού ή τεχνολογικού τομέα) Οικονομικής ή Λογιστικής ή Χρηματοοικονομικής Κατεύθυνσης της ημεδαπής ή ισότιμο πτυχίο της αλλοδαπής **(προαπαιτούμενο).**  (Σε περίπτωση ύπαρξης περισσσότερων του ενός πτυχίου μοριοδοτείται το ένα) | 30 |
| Γνώση Αγγλικής γλώσσας επιπέδου C2 (ή κάτοχοι τίτλου ΑΕΙ ή μεταπτυχιακού αγγλόφωνου Πανεπιστημίου) | 5 |
| Γνώση Αγγλικής γλώσσας επιπέδου B2 (Σε περίπτωση κατοχής και των δύο επιπέδων γνώσης ξένης γλώσσας μοριοδοτείται το ανώτερο) | 3 |
| Μεταπτυχιακό συναφών κατευθύνσεων | 7 - επιπλέον μόρια |
| Διδακτορικό συναφών κατευθύνσεων | 1 - επιπλέον μόρια |
| **ΕΜΠΕΙΡΙΑ** | **ΣΥΝΤΕΛΕΣΤΗΣ ΒΑΡΥΤΗΤΑΣ 25%** |
|  | **ΥΠΟΛΟΓΙΣΜΟΣ (σε μόρια)** |
| Τουλάχιστον πενταετή (5ετή) εμπειρία σε θέση διοίκησης και διεύθυνσης λογιστηρίου | 30 |
| Από 5 – 10 χρόνια | 1 ανά έτος |
| Άνω των 10 χρόνων | 2 συνολικά |
| Γνώση Διεθνών Λογιστικών Προτύπων (IFRS) | 10 |
| Εμπειρία σε εταιρείες με τζίρο πάνω από € 30.000.000 (για κάθε έτος) | 1- επιπλέον μόριο ανά έτος (max 5) |
| Προυπηρεσία σε εταιρεία εφοδιαστικής αλυσίδας και Ταχυμεταφορών | 1-επιπλέον μόριo ανά έτος (max 5) |
| **ΔΙΕΞΑΓΩΓΗ ΣΥΝΕΝΤΕΥΞΗΣ** | **ΣΥΝΤΕΛΕΣΤΗΣ ΒΑΡΥΤΗΤΑΣ 50%** |
|  | **ΥΠΟΛΟΓΙΣΜΟΣ (σε μόρια)** |
| Οι υποψήφιοι κατά τη διάρκεια της συνέντευξης αξιολογούνται για τις δεξιότητες που πρέπει να διαθέτουν, ανάλογα με το αντικείμενο της θέσης | 0 – 50 μόρια |

**Οι προς επίτευξη στόχοι που συνδέονται με τα καθήκοντα της θέσης, ενδεικτικά είναι οι ακόλουθοι:**

* Η σύνταξη και την **έκδοση όλων των κατά νόμο καταστάσεων**, δηλώσεων, εκθέσεων κλπ. προς τη Διοίκηση και τους δημόσιους φορείς, με σκοπό τη σύννομη λειτουργία.
* Ο **συντονισμός του έργου των Τομέων** - Οικονομικής Διαχείρισης, Πιστωτικού Ελέγχου και Προμηθειών - της Διεύθυνσης Οικονομικών Λειτουργιών, ώστε να εφαρμόζονται οι οικονομικές διαδικασίες και πολιτικές, σύμφωνα με τους νόμους του κράτους και τις οδηγίες της Διοίκησης.
* Η **συνεργασία με τους υπόλοιπους Διευθυντές** της Εταιρείας, με στόχο την βελτιστοποίηση των οικονομικών αποτελεσμάτων της Εταιρείας.
* Ο έλεγχος, συντονισμός των κατάλληλων διαδικασιών και συστημάτων, ώστε να παρέχεται **έγκυρη και ορθή προϋπολογιστική και απολογιστική πληροφόρηση** στη Διοίκηση, για τη διαμόρφωση των μεγεθών της Εταιρείας.
* Έλεγχος και Διαχείριση των ταμειακών ροών και εντοπισμός ευκαιριών μείωσης κόστους για τον οργανισμό.
* Η συμβολή στη διαδικασία σύνταξης **και ελέγχου του προϋπολογισμού** της Εταιρείας, αναφορικά με δαπάνες και έξοδα και η ευθύνη για την παρακολούθηση των παραπάνω μεγεθών, με σκοπό την ολοκληρωμένη παρακολούθηση των οικονομικών μεγεθών της Εταιρείας.
* Η υποβολή προτάσεων οργανωτικού και επιχειρησιακού ανασχεδιασμού, αναφορικά με τη συνεχή βελτίωση του τρόπου λειτουργίας της Διεύθυνσης Οικονομικών Λειτουργιών.
* Η εξασφάλιση **συνεργασίας και συντονισμού με άλλους δημόσιους** και ιδιωτικούς φορείς, όπου απαιτείται.
* Η άσκηση οποιωνδήποτε **άλλων καθηκόντων που του ανατίθενται από τη Διοίκηση** της Εταιρείας.
* Διαμόρφωση και βελτιστοποίηση του **πληροφοριακού συστήματος** οικονομικών της Εταιρείας.
* Η **εναρμόνιση** της Διεύθυνσης Οικονομικών Λειτουργιών με **τους στρατηγικούς στόχους** της Εταιρείας.

# Υποβολή Αιτήσεων Συμμετοχής και διαχείρισής τους έως το στάδιο της επιλογής

Οι ενδιαφερόμενοι καλούνται να υποβάλουν την υποψηφιότητά τους με το **βιογραφικό τους σημείωμα** και την **επισυναπτόμενη Υπεύθυνη Δήλωση**, στην ηλεκτρονική ταχυδρομική διεύθυνση: **prokiryxeis@elta-courier.gr.** Η Εταιρεία ενημερώνει τους ενδιαφερόμενους ότι θα επεξεργαστεί τα δεδομένα προσωπικού χαρακτήρα σύμφωνα με όσα αναφέρονται στο Παράρτημα 1 της παρούσας προκήρυξης.

Στη διαδικασία της συνέντευξης θα καλούνται οι υποψήφιοι, οι οποίοι θα βρίσκονται στις πέντε (5) πρώτες θέσεις του αρχικού Πίνακα Κατάταξης και θα συγκεντρώνουν τα περισσότερα μόρια, βάσει των ακαδημαϊκών γνώσεων και της εμπειρίας. Σε περίπτωση που τουλάχιστον τρεις (3) από τους πέντε (5) πρώτους υποψηφίους δεν συγκεντρώσουν κατ’ ελάχιστο 40 μόρια κατά τη διαδικασία της συνέντευξης, θα καλούνται προς συνέντευξη οι επόμενοι πέντε (5) υποψήφιοι του αρχικού Πίνακα Κατάταξης. Η διαδικασία της συνέντευξης θα σταματάει όταν τουλάχιστον τρεις (3) υποψήφιοι λάβουν κατ’ ελάχιστο 40 μόρια στη συνέντευξη, ωστόσο μετά τους δέκα (10) πρώτους υποψήφιους, η Επιτροπή Αξιολόγησης έχει το δικαίωμα, αν και εφόσον κρίνει απαραίτητο, να διακόπτει τη διαδικασία της συνέντευξης. Κατόπιν αυτού συντάσσεται ο προσωρινός Πίνακας Κατάταξης.

Στους προσωρινούς Πίνακες Κατάταξης των υποψηφίων δεν θα συμπεριλαμβάνονται όσοι λαμβάνουν κατά τη διεξαγωγή της συνέντευξης κάτω από 40 μόρια. Σε περίπτωση που ουδείς υποψήφιος, από όσους κλήθηκαν στη συνέντευξη, πληροί το προαναφερθέν, η διαδικασία θα καθίσταται αυτομάτως άγονη.

Η αξιολόγηση των αιτήσεων θα διενεργηθεί από τριμελή Επιτροπή που θα αποτελείται 1) από τον Διευθύνοντα Σύμβουλο της ΕΛΤΑ Courier ή τον αναπληρωτή του, 2) από τον Προϊστάμενο του Τομέα Ανθρώπινου Δυναμικού της ΕΛΤΑ Courier και 3) από τον Διευθυντή της Οικονομικής Διεύθυνσης της ΕΛΤΑ ΑΕ. Στην Επιτροπή Αξιολόγησης μπορεί να συμμετέχει ως παρατηρητής ένας εκπρόσωπος που θα ορίσει η Ε.Ε.Σ.Υ.Π.

Κατά των Προσωρινών Πινάκων που συνταχθούν από την Επιτροπή Αξιολόγησης, μπορεί να ασκηθεί **ένσταση μόνο για λόγους νομιμότητας εντός αποκλειστικής προθεσμίας δέκα (10) ημερών** από την επομένη της καταχώρισης αυτών στην ιστοσελίδα της Εταιρείας. Οι ενστάσεις που θα υποβληθούν θα εξεταστούν από τριμελή Επιτροπή Ενστάσεων που θα αποτελείται: 1) από τον Προϊστάμενο της Νομικής Υπηρεσίας της ΕΛΤΑ Courier, 2) από τον επικεφαλής της Υπηρεσίας Εσωτερικού Ελέγχου των ΕΛΤΑ ΑΕ - ΕΛΤΑ Courier και 3) από τον Προϊστάμενο της Δ/νσης Παραγωγικής Λειτουργίας και Υποδομών της ΕΛΤΑ Courier. Στην Επιτροπή Ενστάσεων μπορεί να συμμετέχει ως παρατηρητής και ένας εκπρόσωπος που θα ορίσει Ε.Ε.Σ.Υ.Π.

Η προθεσμία υποβολής των αιτήσεων-υποψηφιοτήτων είναι **δέκα (10) ημέρες** (υπολογιζόμενες ημερολογιακά), από την επόμενη ημέρα της ανάρτησης της προκήρυξης στην ιστοσελίδα της Εταιρείας.

**Κωλύματα υποψηφιότητας**

Δεν επιτρέπεται η υποβολή αιτήσεων από υποψηφίους που:

α) έχουν καταδικαστεί για κακούργημα και σε οποιαδήποτε ποινή για κλοπή, υπεξαίρεση (κοινή και στην υπηρεσία), απάτη, εκβίαση, πλαστογραφία, απιστία δικηγόρου, δωροδοκία, καταπίεση, απιστία περί την υπηρεσία, παράβαση καθήκοντος καθ' υποτροπή, συκοφαντική δυσφήμιση, καθώς και για οποιοδήποτε έγκλημα κατά της γενετήσιας ελευθερίας ή οικονομικής εκμετάλλευσης της γενετήσιας ζωής·

β) είναι υπόδικοι και έχουν παραπεμφθεί με τελεσίδικο βούλευμα για κακούργημα ή για πλημμέλημα της προηγούμενης περίπτωσης, έστω και αν το αδίκημα παραγράφηκε·

γ) έχουν, λόγω καταδίκης, στερηθεί τα πολιτικά τους δικαιώματα και για όσο χρόνο διαρκεί η στέρηση αυτή·

δ) τελούν υπό δικαστική συμπαράσταση∙

ε) έχουν απολυθεί από θέση δημόσιας υπηρεσίας ή Ο.Τ.Α. ή άλλου Νομικού Προσώπου του δημόσιου τομέα, λόγω επιβολής της πειθαρχικής ποινής της οριστικής παύσεως ή λόγω καταγγελίας της σύμβασης εργασίας για σπουδαίο λόγο, οφειλόμενο σε υπαιτιότητα του εργαζομένου.

**O ΑΝΑΠΛΗΡΩΤΗΣ ΔΙΕΥΘΥΝΩΝ ΣΥΜΒΟΥΛΟΣ**

**ΓΕΡΑΣΙΜΟΣ ΑΓΟΡΑΝΟΣ**

**ΠΑΡΑΡΤΗΜΑ Ι**

**ΕΝΗΜΕΡΩΣΗ ΓΙΑ ΤΗΝ ΕΠΕΞΕΡΓΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ**

Σκοπός της παρούσας ενημέρωσης είναι να ενημερωθούν οι υποψήφιοι για την επεξεργασία των προσωπικών τους δεδομένων η οποία διενεργείται στο πλαίσιο της διαδικασίας πλήρωσης της οργανικής θέσης **Διευθυντή Οικονομικών Λειτουργιών** με σύμβαση εργασίας ορισμένου χρόνου βάσει προκήρυξης, από την ανώνυμη εταιρεία με την επωνυμία **«ΤΑΧΥΜΕΤΑΦΟΡΕΣ ΕΛΤΑ Α.Ε.»** και τον διακριτικό τίτλο **«****ΕΛΤΑ Courier»**, που εδρεύει στην Αθήνα, Λεωφ. Μεσογείων 395 με Α.Φ.Μ. 099759170, Δ.Ο.Υ - Δ.Ο.Υ. ΦΑΕ Αθηνών (εφεξής: «ΕΛΤΑ Courier») υπό την ιδιότητά της ως Υπεύθυνη Επεξεργασίας, σύμφωνα με το νομοθετικό πλαίσιο προστασίας των δεδομένων προσωπικού χαρακτήρα και ειδικότερα τον Κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου («Γενικός Κανονισμός για την Προστασία Δεδομένων», εφεξής «ΓΚΠΔ»), και το Νόμο 4624/2019.

**Προσωπικά δεδομένα που επεξεργάζεται η ΕΛΤΑ Courier.**

1. **Δεδομένα που συλλέγει η ΕΛΤΑ Courier κατά την υποβολή της υποψηφιότητας:**

|  |  |  |  |
| --- | --- | --- | --- |
| **Σκοπός** | **Νόμιμη βάση** | **Χρόνος Τήρησης** | **Αποδέκτες** |
| Η αξιολόγηση των υποψηφίων για τη θέση Διευθυντή Οικονομικών Λειτουργιών | Η λήψη μέτρων κατ’ αίτηση του υποκειμένου των δεδομένων πριν από τη σύναψη σύμβασης, σύμφωνα με το άρθρο 6 παρ. 1 περ. β΄ ΓΚΠΔ. | Τα δεδομένα τηρούνται για χρονικό διάστημα έξι (6) μηνών από την υποβολή της υποψηφιότητάς. | - Ε.Ε.Σ.Υ.Π.  - Σε περίπτωση επιλογής, σε τυχόν συνυποψηφίους  - Εκτελούντες την επεξεργασία |

1. **Δεδομένα που συλλέγει η ΕΛΤΑ Courier στην περίπτωση επιλογής του υποψηφίου:**

|  |  |  |  |
| --- | --- | --- | --- |
| **Σκοπός** | **Νομική Βάση** | **Χρόνος Διατήρησης** | **Αποδέκτες** |
| Ο έλεγχος της συνδρομής των των μοριοδοτούμενων κριτηρίων πρόσληψης και αξιολόγησης του υποψήφιου | Η λήψη μέτρων κατ’ αίτηση του υποκειμένου των δεδομένων πριν από τη σύναψη σύμβασης, σύμφωνα με το άρθρο 6 παρ. 1 περ. β΄ ΓΚΠΔ. | Τα δεδομένα τηρούνται για χρονικό διάστημα έξι (6)μηνών από την υποβολή της υποψηφιότητάς. | - Ε.Ε.Σ.Υ.Π.  - Σε περίπτωση επιλογής, σε τυχόν συνυποψηφίους  - Εκτελούντες την επεξεργασία |

Δεν λαμβάνει χώρα στο πλαίσιο της εν λόγω επεξεργασίας αυτοματοποιημένη λήψη αποφάσεων, συμπεριλαμβανομένης της κατάρτισης προφίλ.

Σύμφωνα με τον ΓΚΠΔ, τα ως άνω υποκείμενα δύνανται να ασκούν τα δικαιώματα:

|  |  |
| --- | --- |
| Πρόσβασης | Διόρθωσης |
| Περιορισμού | Διαγραφής |

Για την άσκηση των ανωτέρω δικαιωμάτων, τα υποκείμενα μπορούν να απευθύνονται στον Υπεύθυνο Προστασίας Δεδομένων της ΕΛΤΑ Α.Ε. στο e-mail: dpo@elta-courier.gr .

Εάν τα υποκείμενα θεωρούν ότι παραβιάζεται κάποιο δικαίωμά τους αναφορικά με την προστασία Δεδομένων Προσωπικού Χαρακτήρα, δύνανται να απευθυνθούν στην Αρχή Προστασίας Δεδομένων Προσωπικού Χαρακτήρα (<https://www.dpa.gr/>).